DOI: 10.14457/tu.the.2022.298
title: แผนธุรกิจผลิตภัณฑ์เสริมอาหารสำเร็จรูปแอปเปิลไซเดอร์เวนิการูปแบบผงกรอกปากรสพีช

description: เป็นที่ทราบกันดีว่าโรคระบาดโควิด-19 นั้นส่งผลกระทบโดยตรงกับสุขภาพของผู้คนทั่วโลก รวมถึงคนไทยที่ตั้งแต่ในช่วงต้นวิกฤติโควิด-19 ทำให้พฤติกรรมของคนไทยเปลี่ยนแปลงไปอย่างกะทันหัน มีวิถีชีวิตแบบ New Normal มีพฤติกรรมนอนดึก ทานอาหารดึก และทำงานไม่เป็นเวลา เนื่องจากการ Work from home มากไปกว่านั้นหลายคนเกิดพฤติกรรมการบริโภคล้นเกินเพราะต้องอยู่แต่ในบ้าน และสั่ง food delivery ที่มักเป็นอาหารที่มีโภชนาการไม่ครบถ้วน เนื่องจากไม่อาจทราบได้ว่าสถานการณ์การระบาดของ COVID-19 จะสิ้นสุดลงเมื่อใด จึงเห็นภาพรวมได้ชัดเจนว่าคนส่วนใหญ่ในโลกมีพฤติกรรมที่หันมารักสุขภาพกันมากขึ้นเพราะต้องปรับการใช้ชีวิตไปพร้อมกับยุคโควิด เช่น การออกกำลังกายสม่ำเสมอเพื่อให้ร่างกายแข็งแรง การรับประทานอาหารที่มีประโยชน์หรืออาหารเสริมเพิ่มเติมเพื่อบำรุงร่างกาย เช่น ผัก ผลไม้ วิตามิน เป็นต้น นอกจากปัจจัยเรื่องโควิด-19 ที่ทำให้คนหันมาใส่ใจสุขภาพ ออกกำลังกาย และเลือกรับประทานอาหารกันมากขึ้น ยังพบว่าหลายคนอยากมีรูปร่างดี อยากลดน้ำหนักเพื่อเสริมสร้างสุขภาพที่ดี และสร้างความมั่นใจให้กับตนเอง ซึ่งนอกเหนือจากการออกกำลังกายเพื่อช่วยลดน้ำหนักแล้วยังมีวิธีการควบคุมน้ำหนักแบบคีโตเจนิคที่เป็นที่นิยมในกลุ่มคนรักสุขภาพอีกด้วย ส่งผลให้มีผลิตภัณฑ์เพื่อสุขภาพออกมาจำหน่ายมากมายในท้องตลาดเพื่อตอบสนองพฤติกรรมผู้บริโภคที่เปลี่ยนแปลงไป รวมถึงสินค้าในกลุ่มวิตามินและผลิตภัณฑ์เสริมอาหารที่มีมูลค่าตลาดในประเทศไทยประมาณ 72 พันล้านบาทและมีแนวโน้มที่จะเติบโตเพิ่มขึ้นเรื่อย ๆ ผู้วิจัยเล็งเห็นโอกาสในการสร้างธุรกิจและนำเสนอผลิตภัณฑ์เสริมอาหารแอปเปิลไซเดอร์เวนิกา รูปแบบผงกรอกปาก รสพีช เพื่อตอบสนองพฤติกรรมผู้บริโภคที่ใส่ใจในสุขภาพของตนเอง โดยเฉพาะอย่างยิ่งในกลุ่มผู้บริโภคที่ต้องการลดหรือควบคุมน้ำหนัก อยากมีรูปร่างดี และใช้วิธีการควบคุมน้ำหนักแบบคีโตเจนิค โดยมีช่องทางการจัดจำหน่ายผ่านช่องทางออนไลน์ที่เหมาะสมกับกลุ่มผู้บริโภคที่ปรับตัวเข้าสู่สังคมออนไลน์มากขึ้น ทั้งช่องทางโซเชียลมีเดีย และ E-Marketplace ซึ่งแผนธุรกิจนี้จัดทำขึ้น เพื่อศึกษาและกำหนดเป้าหมายที่ชัดเจนเพื่อประเมินความเป็นไปได้ในการดำเนินธุรกิจ และกำหนดกรอบแนวความคิดในการดำเนินงาน โดยวิเคราะห์รายละเอียดภาพรวมของธุรกิจ การวิเคราะห์ปัจจัยแวดล้อมทางธุรกิจทั้งภายใน ภายนอก การวิเคราะห์คู่แข่งขันทั้งทางตรงและทางอ้อม ความได้เปรียบทางการแข่งขันให้สอดคล้องกับวัตถุประสงค์ที่กำหนด ใช้แบบสัมภาษณ์เชิงลึกเก็บข้อมูลจากกลุ่มตัวอย่าง 10 ท่าน ซึ่งเป็นกลุ่มเป้าหมายเพศหญิง วัยทำงาน อายุ 25-40 ปี เป็นผู้หญิงที่ต้องการลดและควบคุมน้ำหนัก อยากมีรูปร่างดี ใส่ใจสุขภาพของตนเอง อาศัยอยู่ในกรุงเทพมหานคร และนำข้อมูลจากการสัมภาษณ์มาวางแผนกลยุทธ์ทางการตลาดเพื่อสร้างการรับรู้ในกลุ่มผู้บริโภค ให้เกิดการทดลองซื้อ ซื้อซ้ำ และบอกต่อไปยังบุคคลอื่น อีกทั้งยังมีการวางแผนการดำเนินงานเป็นลำดับขั้น ตั้งแต่การเริ่มจดทะเบียนบริษัท และผลิตสินค้าโดยการจ้างโรงงานผลิต (OEM) ที่มีคุณภาพ ได้รับรองมาตรฐาน ไปจนถึงมอบผลิตภัณฑ์สู่ผู้บริโภค บริษัทใช้เงินลงทุนเริ่มต้นจากส่วนของเจ้าของจำนวน 3,000,000 บาท และศึกษาความ เป็นไปได้ของธุรกิจ พบว่าในสถานการณ์ปกติบริษัทมีมูลค่าปัจจุบันสุทธิของกิจการ (NPV) เป็นบวก อยู่ที่ 27,006,019 บาท มีอัตราผลตอบแทนที่คาดว่าจะได้รับ (IRR) เท่ากับ 121.89% ซึ่งมากกว่าต้นทุนทาง การเงินถัวเฉลี่ยถ่วงน้ำหนักของธุรกิจ (WACC) ที่มีค่าเท่ากับ 12.3% และมีระยะเวลาการคืนทุนของ กิจการที่คำนวณได้เท่ากับ 1.81 ปี ซึ่งแสดงให้เห็นว่าธุรกิจมีความคุ้มค่าที่จะลงทุนและมีโอกาสที่จะ ประสบความสำเร็จได้ในอนาคต อีกทั้งบริษัทยังมีการจัดทำแผนฉุกเฉินที่อาจเกิดขึ้น ทั้งในด้านการดำเนินงาน ด้านการตลาด และด้านการเงิน นอกจากนี้ยังมีการวางแผนอนาคต เพื่อให้ธุรกิจประสบความสำเร็จและสามารถเติบโตได้อย่างยั่งยืน